ตลาดขานรับ “เจอโรม พาวเวล” ย้ำ “เงินเฟ้อ” ถึงจุดชะลอตัว
ตลาดขานรับ "เจอโรม พาวเวล" ย้ำ "เงินเฟ้อ" ชะลอตัว ด้าน “บล.เมย์แบงก์” ชี้แนวโน้มดัชนีวันนี้ฟื้นตัวตามภูมิภาค ตอบรับถ้อยแถลงประธานเฟด หนุนบาทแข็งค่า
ตลาดขานรับ "เจอโรม พาวเวล" ย้ำ "เงินเฟ้อ" ชะลอตัว "บล.เมย์แบงก์" ชี้ดัชนีวันนี้ฟื้นตัวตามภูมิภาค ตอบรับถ้อยแถลงประธานเฟด
8 ก.พ. 2566

ผู้สื่อข่าวรายงานว่า วานนี้(7ก.พ.66) เจอโรม พาวเวล ประธานธนาคารกลางสหรัฐ (เฟด) กล่าวสุนทรพจน์ในงานเสวนาซึ่งจัดโดยสมาคมเศรษฐกิจแห่งวอชิงตันว่า ภาวะเงินเฟ้อที่ลดลง เริ่มปรากฏให้เห็นแล้ว โดยเฉพาะในภาคสินค้าแต่การชะลอตัวอย่างยั่งยืนของเงินเฟ้อนั้นยังคงต้องใช้เวลาอีกนาน
“ผมคาดว่า ปี 2566 จะเป็นปีที่เงินเฟ้อชะลอตัวลงอย่างมีนัยสำคัญ แต่ถึงกระนั้นก็ตาม ตัวเลขจ้างงานนอกภาคเกษตรที่แข็งแกร่งเกินคาดในเดือนม.ค.ได้เน้นย้ำถึงความจำเป็นที่เฟดจะต้องปรับขึ้นอัตราดอกเบี้ยต่อไป และผมมองว่าเฟดจำเป็นต้องตรึงอัตราดอกเบี้ยในระดับที่คุมเข้ม (Restrictive Level) เอาไว้อีกระยะหนึ่ง”
“หากตัวเลขจ้างงานยังคงออกมาแข็งแกร่งกว่าที่เราคาดการณ์ไว้ เราก็มองว่าจำเป็นที่จะต้องปรับขึ้นอัตราดอกเบี้ยอีก ส่วนกระบวนการที่เงินเฟ้อจะปรับตัวลงอย่างยั่งยืนนั้น ผมมองว่าอาจจะต้องใช้เวลาค่อนข้างนาน และผมมองว่ากระบวนการดังกล่าวอาจจะไม่ราบรื่นนัก” นายพาวเวลกล่าวในงานเสวนา
ทั้งนี้ ตัวเลขจ้างงานนอกภาคเกษตรเดือนม.ค.ของสหรัฐพุ่งขึ้น 517,000 ตำแหน่ง ซึ่งเป็นระดับสูงสุดนับตั้งแต่เดือนก.ค. 2565 และสูงกว่าที่นักวิเคราะห์คาดการณ์ที่ระดับ 187,000 ตำแหน่ง ขณะที่อัตราการว่างงานลดลงสู่ระดับ 3.4% ซึ่งเป็นระดับต่ำสุดนับตั้งแต่เดือนพ.ค. 2512 และต่ำกว่าที่นักวิเคราะห์คาดการณ์ที่ระดับ 3.6%
ด้านนักวิเคราะห์ส่วนใหญ่มองว่า การแสดงความเห็นล่าสุดของนายพาวเวลไม่แตกต่างจากถ้อยแถลงในการประชุมนโยบายการเงินของเฟดเมื่อวันที่ 1 ก.พ.ที่ผ่านมา โดยในเวลานั้น นายพาวเวลกล่าวว่า เงินเฟ้อในสหรัฐเริ่มชะลอตัวลง และเขามองว่าภาวะเงินเฟ้อที่ลดลงในสหรัฐเริ่มปรากฏให้เห็นแล้วในขณะนี้
“นี่อาจเป็นครั้งแรกที่ผมจะพูดว่า ภาวะเงินเฟ้อที่ลดลงในสหรัฐได้เริ่มปรากฏให้เห็นแล้ว โดยนับจนถึงขณะนี้มาตรวัดเงินเฟ้อในด้านต่าง ๆ อยู่ในระดับที่ดีมาก แต่ถึงกระนั้นก็ตาม ขณะนี้ยังเร็วเกินไปที่จะประกาศชัยชนะในการต่อสู้กับเงินเฟ้อ โดยเราเพิ่งจะอยู่ในช่วงเริ่มต้นของภาวะเงินเฟ้อที่ลดลง แต่ภารกิจการต่อสู้กับเงินเฟ้อยังไม่จบ” นายพาวเวลกล่าว
นายวิจิตร อารยะพิศิษฐ ผู้อำนวยการอาวุโสและนักกลยุทธ์การลงทุน ฝ่ายวิจัย บล.เมย์แบงก์ (ประเทศไทย) กล่าวว่า ตลาดหุ้นไทยเช้านี้ฟื้นตัว ตามตลาดหุ้นอื่นในภูมิภาคเอเชีย จากนักลงทุนตอบรับถ้อยแถลงของนายเจอโรม พาวเวล ประธานธนาคารกลางสหรัฐ (เฟด) ซึ่งระบุว่าเงินเฟ้อได้ชะลอตัวลงอย่างต่อเนื่อง แต่ตัวเลขภาคแรงงานที่ออกมาแข็งแกร่ง ก็ยังมีความจำเป็นที่เฟดจะต้องปรับขึ้นอัตราดอกเบี้ย ทำให้ค่าเงินดอลลาร์สหรัฐปรับตัวอ่อนค่าลงและหนุนให้ค่าเงินบาทพลิกมาแข็งค่าขึ้น
ขณะที่ปัจจัยในประเทศเมื่อวานนี้ บมจ. เคซีอี อีเลคโทรนิคส์ (KCE) รายงานผลประกอบการออก มาต่ำกว่าที่ตลาดคาดมาก โดยเฉพาะมาร์จิ้น ทำให้วันนี้อาจมีการตอบรับเชิงลบในตัวหุ้น ส่วนบมจ.ไออาร์พีซี (IRPC) ผลประกอบการออกมาขาดทุน เป็นไปตามที่ตลาดคาด เนื่องด้วยธุรกิจจะคล้ายกับบมจ.ปูนซีเมนต์ไทย (SCC) ซึ่งก่อนหน้านี้ผลการดำเนินงานก็ออกมาค่อนข้างแย่ ทำให้ตลาดรับรู้ไปบ้างแล้ว
อย่างไรก็ตามยังต้องจับตาดูผลประกอบการบริษัทจดทะเบียนไทยที่จะทยอยออกมามากขึ้น ซึ่งโอกาสที่จะเห็นเซอร์ไพรส์เชิงลบยังมีอยู่โดยให้แนวรับที่ 1,675 จุด และแนวต้าน 1,695 จุด
 